Komisijos reglamentas (EB) Nr. 2311/2000
2000 m. spalio 18 d.
nustatantis priemonių, kurioms netaikomas Tarybos reglamentas (EEB) Nr. 4045/89, sąrašą ir panaikinantis Sprendimą 96/284/EB
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 21 d. Tarybos reglamentą (EEB) Nr. 4045/89 dėl valstybių narių atliekamo sandorių, sudarančių Europos žemės ūkio orientavimo ir garantijų fondo Garantijų skyriaus finansavimo sistemos dalį, patikrinimo ir panaikinančiu Direktyvą 77/435/EEB [1], su paskutiniais pakeitimais, padarytais Reglamentu (EB) Nr. 3235/94 [2], ypač į jo 1 straipsnio 4 dalį,
kadangi:
(1) Reglamento (EEB) Nr. 4045/89 1 straipsnio 4 dalis aiškiai numato, kad Komisija sudaro Reglamentui netaikomų priemonių sąrašą. Į tokį sąrašą tikslinga įtraukti priemones, kurios iš esmės nepritaikytos tolimesnei komercinių dokumentų tikrinimo kontrolei.
(2) Turi būti atsižvelgiama į priemones, numatytas 1999 m. gegužės 17 d. Reglamentu (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiančiu bei panaikinančiu tam tikrus reglamentus [3].
(3) 1996 m. balandžio 12 d. Komisijos sprendimas 96/284/EB, nustatantis priemonių, kurioms netaikomas Tarybos reglamentas (EEB) Nr. 4045/89, sąrašą [4] turi būti panaikintas, kad atspindėtų tam tikrus Bendrijos teisės aktų pakeitimus.
(4) Kadangi šiame reglamente numatytos priemonės atitinka Fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Tikrinimo sistema, nustatyta Reglamentu (EEB) Nr. 4045/89, netaikoma šio reglamento priede išvardytoms priemonėms.
2 straipsnis
Sprendimas 96/284/EB panaikinamas.
3 straipsnis
Šis reglamentas taikomas nuo 2000 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. spalio 18 d.